 NA ALEX KALAMA AWAMU ya tatu ya shughuli ya upasuaji wa miili iliyoondolewa kwenye makaburi yaliyofukuliwa katika msitu wa Shakahola, imekamilika mnamo Jumanne katika hifadhi ya maiti ya Hospitali Kuu ya Malindi ambapo minane imefanyiwa uchunguzi. Kwa miili hiyo minane, imebainika kuwa watu wawili waliuawa kwa kupigwa nyuma ya kichwa, watatu walifariki kutokana na ukosefu wa maji na chakula, huku wengine watatu, wataalamu wa upasuaji wakikosa kubaini chanzo cha vifo vyao. Akizungumza na wanahabari baada ya kukamilika kwa shughuli hiyo, mwanapatholojia mkuu wa serikali Dkt Johansen Oduor ameeleza kuwa, jamaa aliyefariki katika gezera hivi majuzi, hajafanyiwa upasuaji, kwani maafisa hao wanasubiri familia ya jamaa huyo, kumtambua kabla ya kuendeleza shughuli ya kuchunguza mwili huo. “Tangu kuanza kwa shughuli ya upasuaji katika awamu zote tatu, tumefanya upasuaji wa miili 338, miili 201 ikiwa ya watu wazima, miili ya watoto ikiwa 117 huku miili mingine 20 ikishindikana kutambulika wahanga walikuwa na umri gani. Hii ni kwa sababu miili hiyo ilikuwa imeharibika kupita kiasi,” akasema Dkt Oduor. Aidha ripoti hiyo ya upasuaji imebainisha kuwa miili 131 ilikuwa ya jinsia ya kiume, 185 wakiwa wa jinsia ya kike huku wataalamu wakishindwa kubaini jinsia za 22. Kulingana na Dkt Oduor, maafisa waliokuwa wakishughulika na ufukuaji wa makaburi kuondoa maiti wanapanga kurejelea shughuli hiyo katika msitu wa Shakahola hivi karibuni, huku akidokeza kuwa uchunguzi zaidi wa chembechembe za DNA unaendelea. Mbali na hayo ni kwamba jumla ya watu 613 wameandikisha taarifa za kupotea kwa jamaa zao ambao hadi sasa haijulikani waliko. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  